b'\n_START_ARTICLE_\nJaponski hro\xc5\xa1\xc4\x8d\n_START_SECTION_\nOpis\n_START_PARAGRAPH_\nV dol\xc5\xbeino dose\xc5\xbee do 15 mm, v \xc5\xa1irino pa do 10 mm. Samice so obi\xc4\x8dajno nekoliko ve\xc4\x8dje kot samci, od njih pa se rahlo razlikujejo tudi po obliki goleni in stopalca sprednjega para nog. Elitre so iridescentne z bakrenim odbleskom. Oprsje in glava sta zelene barve. Trebu\xc5\xa1na stran telesa je prekrita s kratkimi sivimi dla\xc4\x8dicami, po bo\xc4\x8dnih straneh zadka pa je razporejenih po pet \xc5\xa1opov belkastih dla\xc4\x8dic. Dva \xc5\xa1opa enakih belkastih dla\xc4\x8dic se nahajata tudi na zadnjem delu zadka. Japonski hro\xc5\xa1\xc4\x8d je zelo podoben vrtnemu hro\xc5\xa1\xc4\x8du (Phyllopertha horticola), od katerega se na prvi pogled lo\xc4\x8di po tem, da vrtni hro\xc5\xa1\xc4\x8d nima prej opisanih belkastih \xc5\xa1opov dla\xc4\x8dic. Li\xc4\x8dinke imajo mehko, belkasto ali umazano belo telo, ki je na koncu odebeljeno in potemnelo ter \xc4\x8dvrsto rjavo glavo z mo\xc4\x8dnimi \xc4\x8deljustmi. Vsaka li\xc4\x8dinka ima tri pare oprsnih nog, glavni liniji dla\xc4\x8dic pa sta oblikovani v obliki \xc4\x8drke V, kar je zna\xc4\x8dilno le za ogrce japonskega hro\xc5\xa1\xc4\x8da. V Severni Ameriki velja za velikega \xc5\xa1kodljivca na ve\xc4\x8d kot 200 vrstah kulturnih rastlin. Na japonskem zaradi velikega \xc5\xa1tevila naravnih sovra\xc5\xbenikov ne povzro\xc4\x8da ve\xc4\x8dje \xc5\xa1kode v kmetijstvu._NEWLINE_Japonski hro\xc5\xa1\xc4\x8d je neroden letalec, ki se pogosto zaletava v ovire, kar se s pridom uporablja pri pasteh. Te so sestavljene iz posodic, napolnjenih s teko\xc4\x8dino in feromoni ali rastlinskimi vonjavami ter pregradami na vrhu. \xc5\xa0tudije, ki so jih izvedli strokovnjaki Univerze v Kentuckyju in Vzhodni Illinois pa so pokazale, da uporaba teh pasti predstavlja \xc5\xa1e ve\xc4\x8djo gro\xc5\xbenjo okoli\xc5\xa1kim rastlinam, saj le-te privabijo hro\xc5\xa1\xc4\x8de, ki se nato zadr\xc5\xbeijo na okoli\xc5\xa1kih rastlinah._NEWLINE_Ve\xc4\x8dino \xc5\xa1kode delajo hro\xc5\xa1\xc4\x8dki, ki objedajo listje, tako da ostanejo le listne \xc5\xbeile. Li\xc4\x8dinke se hranijo z objedanjem korenin gostiteljskih rastlin. Hro\xc5\xa1\xc4\x8dek razvije en rod na leto.\n_START_SECTION_\nZgodovina\n_START_PARAGRAPH_\nHro\xc5\xa1\xc4\x8dek je bil v ZDA prvi\xc4\x8d opa\xc5\xbeen leta 1916 v Rivertonu, New Jersey. Predvidevajo, da so tja pri\xc5\xa1le larve v po\xc5\xa1iljki \xc4\x8debulic irisov pred letom 1912. Takrat so namre\xc4\x8d za\xc4\x8deli organizirano preverjati vse po\xc5\xa1iljke, ki so prispele v ZDA. V Kanadi so hro\xc5\xa1\xc4\x8dka prvi\xc4\x8d na\xc5\xa1li leta 1939 pri pregledu avtomobila, na trajektu, ki je prihajal iz ameri\xc5\xa1ke zvezne dr\xc5\xbeave Maine. Istega leta so v Yarmouthu nato na\xc5\xa1li \xc5\xa1e tri odrasle hro\xc5\xa1\xc4\x8de, dodatne tri pa v mestu Lacolle v ju\xc5\xbenem Quebecu."_NEWLINE_V sedemdesetih letih 20. stoletja so hro\xc5\xa1\xc4\x8da na\xc5\xa1li tudi na Azorih. Leta 2014 so v bli\xc5\xbeini Milana v Italji na\xc5\xa1li prvo populacijo hro\xc5\xa1\xc4\x8da v Evropi.\n_START_SECTION_\n\xc5\xbdivljenjski krog\n_START_PARAGRAPH_\nV ZDA in Evropi hro\xc5\xa1\xc4\x8d razvije en rod na leto, v hladnej\xc5\xa1em podnebju (tudi v doma\xc4\x8di Japonski) in na vi\xc5\xa1jih nadmorskih vi\xc5\xa1inah pa se li\xc4\x8dinka razvija dve leti.\n_START_SECTION_\nNadzor \xc5\xa1kodljivca\n_START_PARAGRAPH_\nLi\xc4\x8dinke japonskega hro\xc5\xa1\xc4\x8da \xc5\xbeivijo v zemlji na zatravljenih povr\xc5\xa1inah, kjer se hranijo s koreninami trav. V tem stadiju jih ogro\xc5\xbea oku\xc5\xbeba z bakterijo Paenibacillus popilliae, na podlagi katere so v ameri\xc5\xa1kem Ministrstvu za kmetijstvo izdelali sredstvo za zatiranje li\xc4\x8dink, ki je \xc5\xbee v prosti prodaji. Gre za sredsvto v obliki prahu, ki se ga raztrosi po travi\xc5\xa1\xc4\x8dih in vsebuje bakterije, ki uni\xc4\x8dujejo li\xc4\x8dinke japonskega hro\xc5\xa1\xc4\x8da. Za maksimalen u\xc4\x8dinek je potrebno zemlji\xc5\xa1\xc4\x8da tretirati od enega do pet let, odvisno od klimatskih pogojev._NEWLINE_Na poljih bu\xc4\x8d se za za\xc5\xa1\xc4\x8dito pred hro\xc5\xa1\xc4\x8dem uporabljajo posebna prekrivala, kar pa pomeni, da je potrebno cvetove opra\xc5\xa1evati ro\xc4\x8dno. Za za\xc5\xa1\xc4\x8dito dreves se uporablja metoda obrizganja dreves z glinenim razpr\xc5\xa1ilom._NEWLINE_Zaradi zadnjih raziskav se po\xc4\x8dasi opu\xc5\xa1\xc4\x8de lovljenje hro\xc5\xa1\xc4\x8dev s feromonskimi pastmi, saj so izsledki raziskav pokazali, da te pasti v nasade, kjer se uporabljajo privabijo ve\xc4\x8d hro\xc5\xa1\xc4\x8dev kot jih ujamejo. Pasti so najbolj uporabne kadar so postavljene po \xc5\xa1irokem obmo\xc4\x8dju ter v smeri vetra, ki feromone razna\xc5\xa1a v nasprotno smer od nasadov. Od naravnih repelentov se najpogosteje uporabljajo ma\xc4\x8dja meta, drobnjak, \xc4\x8desen in navadni vrati\xc4\x8d, pa tudi mrtvi ostanki hro\xc5\xa1\xc4\x8dev. Tovrstno odvra\xc4\x8danje ima omejene u\xc4\x8dinke. Kjer je populacija hro\xc5\xa1\xc4\x8da majhna je mo\xc5\xbeno hro\xc5\xa1\xc4\x8de loviti ro\xc4\x8dno. Obi\xc4\x8dajno se jih lovi s \xc5\xa1kropljenjem milnice ter s potresanjem dreves v jutranjem \xc4\x8dasu, pri \xc4\x8demer hro\xc5\xa1\xc4\x8di padejo na tla. Hro\xc5\xa1\xc4\x8de je potrebno odstranjevati redno, saj njihova prisotnost privablja druge hro\xc5\xa1\xc4\x8de._NEWLINE_V ZDA so v zadnjem \xc4\x8dasu za biolo\xc5\xa1ki nadzor populacije japonskega hro\xc5\xa1\xc4\x8da uvozili tudi naravne plenilce in parazite. Med njimi sta najbolj pomembna Istocheta aldrichi in Tiphia vernalis.'